T. Cabaj, poslanec: (2007-05-17):
Vážení členovia vlády, kolegyne, kolegovia, dovoľte, aby som interpeloval pána ministra školstva a podpredsedu vlády pána Jána Mikolaja v súvislosti s dianím na Univerzite Mateja Bela v Banskej Bystrici. Dovoľte, aby som vás oboznámil s listom. Predpokladám, že niektorí z vás tento list dostali, pretože pani doktorka Mária Bieliková, pracovníčka Akademického senátu Filologickej fakulty Univerzity Mateja Bela a Róbert Vatecha, študent a podpredseda akademického senátu tejto fakulty sa obrátili na niektorých poslancov so žiadosťou v súvislosti s dianím na Univerzite Mateja Bela v Banskej Bystrici so žiadosťou a prosbou o pomoc. Situácia. Univerzita Mateja Bela je vplyvom mnohých okolností z mnohých období v deficite na mzdových prostriedkoch vo výške 91 miliónov Sk.  Na Univerzite Mateja Bela sa nachádza 7 fakúlt, pritom finančne relatívne vyrovnaná Fakulta prírodných vied. Nová rektorka Univerzity Mateja Bela profesorka Kosová v marci 2007 rozhodla realizovať opatrenia na zníženie mzdového deficitu Univerzity Mateja Bela predovšetkým zlúčením Filologickej fakulty a Fakulty humanitných vied, pritom podľa jej vyjadrení budú všetky študijné programy zachované. Študenti a zamestnanci Filologickej fakulty Univerzity Mateja Bela odmietajú tento postup z nasledovných dôvodov. Rektorka Univerzity Mateja Bela vo svojich návrhoch, postupoch nerozlišuje pojmy zlúčenie fakúlt a splynutie Filologickej fakulty do Fakulty humanitných vied. Rektorka Univerzity Mateja Bela do dnešnej doby nerealizovala finančný ani personálny audit Univerzity Mateja Bela a jej jednotlivých, najmä dotknutých častí a doteraz nevie, koľko zamestnancov bude musieť byť prepustených, či dôjde k hromadnému prepúšťaniu a koľko finančných  prostriedkov sa po tejto fúzii ušetrí, resp. či sa vôbec niečo ušetrí. Koľko prostriedkov si vyžiadajú fúzie a prípadné súdne procesy. Neexistuje dopadová štúdia finančnej situácie po fúzii napriek tomu, že ju zamestnanci a študenti žiadajú. Rektorka univerzity nevie odpovedať na otázky týkajúce sa priestorových kapacít fúzovaného pracoviska, t. j., v akých priestoroch bude prebiehať výučba prekladateľov a tlmočníkov z Filologickej fakulty. Rektorka univerzity ani akademický senát sa doteraz nezaoberali faktickými otázkami fyzického procesu zlučovania fakúlt, problému akademického informačného systému, organizáciou štúdia, otázkou pedagógov, vysoký počet hodín a po ich prepustení tieto počty hodín by ešte pedagógovia nemali zvládnuť. Vedenie Univerzity Mateja Bela, Akademický senát Univerzity Mateja Bela odmietajú a ignorujú akékoľvek argumenty zástupcov Filologickej fakulty, ekonomické analýzy a návrhy na iné, efektívnejšie riešenia problému Univerzity Mateja Bela. Rektorka Univerzity Mateja Bela podala Akademickej obci Univerzity Mateja Bela i médiám skreslenú informáciu o Filologickej fakulte. Filologická fakulta sa úspešne rozvíja na všetkých úrovniach, neustále rastie počet záujemcov o štúdium prekladateľstva a tlmočníctva na Filologickej fakulte. Momentálne je evidovaných 979 prihlášok. Absolventi Filologickej fakulty sú v praxi žiadaní, čo vyplýva aj z požiadaviek Európskej únie. Filologická fakulta produkuje na rozdiel od iných humanitne orientovaných fakúlt Univerzity Mateja Bela pracovníkov schopných  ľahko a rýchlo sa zamestnať, a to vo svojom odbore. Prekladateľstvo a tlmočníctvo je po vstupe Slovenska do  Európskej únie veľmi lukratívny a  žiadaný odbor. Pani rektorka však chce toto štúdium pričleniť k pedagogickým odborom, čím sa naruší kvalita výučby a schopnosť absolventov zamestnať sa. Rektorka Univerzity Mateja Bela tvrdí, že študijné odbory, programy v študijnom odbore prekladateľstvo a tlmočníctvo budú zachované. Ak by však chcela svoje tvrdenia dodržať, bude musieť ponechať pedagógovi i materiálne vybavenie, čiže sa finančné prostriedky neušetria. Vedenie Filologickej fakulty má vypracované opatrenia, ktorých realizáciou je schopné postupne riešiť deficit mzdových prostriedkov. Rektorát Univerzity Mateja Bela, Akademický senát Univerzity Mateja Bela však tento projekt bez argumentov odmieta vypočuť. Študenti a zamestnanci Filologickej fakulty posunuli stabilizačný plán rektorky na posúdenie nezávislému odborníkovi na reštrukturalizáciu, ktorý tento plán posúdil a vyhlásil ho za nekompetentný. Zároveň navrhol ďalšie možné riešenie, ktoré však rektorát odmieta. Rektorka Univerzity Mateja Bela v rozpore s akademickými slobodami, slobodou prejavu a právom na informácie zakázala informovať kohokoľvek o situácii na Univerzite Mateja Bela, čím zabránila pracovníkom a študentom Filologickej fakulty brániť svoje pozície. Myslíme si, že plán rektorky je zameraný diskriminačne voči pracovníkom Filologickej fakulty. Rektorát neargumentuje, ani neodpovedá na naše otázky a žiadosti. Akademickému senátu Univerzity Mateja Bela aj Akademickej obci Univerzity Mateja Bela posúva skreslené, neúplné alebo nepravdivé informácie. Vážený pán poslanec, vzhľadom na to, že so svojou žiadosťou sme sa už obrátili na ministra školstva, do dnešného dňa neprišla odpoveď. Obraciame sa na vás so žiadosťou o pomoc. Týmto materiálom, ktorý bol prerokovaný na Akademickom senáte Filologickej fakulty Univerzity Mateja Bela za prítomnosti vedenia fakulty dňa 10. 5. 2007, vás ako poslanca Národnej rady Slovenskej republiky prosíme o objektívny pohľad na našu situáciu. S pozdravom už spomínaná predsedníčka senátu, doktorka Bieliková a podpredseda, študent Vatecha. Úmyselne som prečítal celý list tak, ako sa nám objavil v e-mailovej pošte a teda, pán minister, chcem sa konkrétne teraz spýtať v súvislosti s touto situáciou, či už ministerstvo školstva odpovedalo na žiadosť Akademického senátu, resp. z médií už vieme pokračovanie, ktoré medzitým na škole prebehlo, ak je možné, či je teda možné, s touto odpoveďou ministerstva školstva, aby boli oboznámení aj poslanci, keďže dostali informáciu z jednej strany od študentov a senátu, či by sme mohli dostať odpoveď od ministerstva školstva. A zároveň jedna taká praktická otázka. Celkom si v reálnom živote neviem predstaviť, ako sa môže stať, že na štátnej vysokej škole na mzdových prostriedkoch sa dokáže vytvoriť deficit viac ako 90 miliónov Sk. Ďakujem pekne.